huiswerk | © My Klaskamer - idees en gedagtes uit 'n juffrou se pen
Juffer	English, huiswerk, hulpmiddels	app, disleksie, EAT, ELSEN, Inklusiewe Onderwys, leesprobleme, olso, toeps	4 Kommentaar
Toeps en katoeties ter ondersteuning van spesifieke lees, spel en leer uitvalle:
Immersive Reader ('n gratis Google Chrome aanvulling): As jy 'n Google-blad oopmaak sal jy bo, heel regs drie vertikale kolletjies sien om op te klik. Dit gaan vir jou 'n kieslys oop maak met die opsie 'more tools'. Klik daarop en kies 'extensions'. Soek dan 'immersive reader' en kies die opsie met 'n swart en wit boekie. Jy kan jou instellings aanpas en na hartelus rond speel. Die Afrikaanse opsie, sal teks met 'n aksent lees (half-Belgies?), maar 'n mens sal dit verstaan.
Selekteer teks op enige webblad, regsklik en kies 'Help me read this' om 'n eenvoudiger weergawe van die teks te sien en om daarna te luister. Daar is natuurlik ook 'n lang lys tale om van te kies, indien leerders die inhoud wil vertaal. 'n Eenvoudige illustrasie kan help om woorde te verduidelik en jy kan selfs die rekenaarskrif of kleure verander.
Hierdie opsie is deesdae ook in die Microsoft-pakket beskikbaar. Probeer gerus.
Claro ScanPen: Neem 'n foto van die teks en luister na die inhoud. Verlig die deel wat jy wil hoor of lees en kies die stem wat vir jou lees. Daar is 'n Engelse, Suid-Afrikaanse opsie en as jy die Belgiese Nederlands kies, lees die stem die Afrikaanse teks redelik verstaanbaar.
Claro Speak is gratis en lees teks wat jy tik of oorplaas (copy and paste).
Office Lens is nog 'n gratis toep waarmee jy 'n foto van die teks neem en dan na 'n voorlesing luister.
SpeakIt! Laai die aanvulling op Google Chrome af. Verlig 'n teks en regsklik om die stem te aktiveer.
Rewordify: Lees bekende Engelse stories met eenvoudige verklarings van die moeiliker begrippe en terme.
Hemingway: Plaas jou Engelse skrywe in die toep en dit sal jou help om sinne beter te formuleer soos nodig.
Math vocabulary: Flitskaarte in Engels.
My Homework App: 'n Elektroniese huiswerkboek.
Call Scotland het 'n verskeidenheid toeps.
Loer gerus ook na Google se opsies, elektroniese boeke en verskeie ander toeps om te toets.
Engels: Aanleer en Vaslegging
Juffer	afrikaans, engels, English, Graad 1, Graad 2, Graad 3, huiswerk	EAT, engels, Phonics	2 Kommentaar
Klik op die skakels in die skrywe om na enkele dokumente te gaan. Die prente is voorbeelde daarvan.
Hoe spreek 'n mens die klanke uit? Kan die outjie die klanke uitken deur na die woorde te luister? Kan hy/sy eenvoudige woorde ontsluit en met die meegaande prente verbind?
Hersien die Engelse sigwoorde deur dit te lees en in sinne te gebruik. Kies 'n flitskaartgroep en gebruik die woorde saam met die verskillende sigwoorde in beskrywende sinne. Skryf sinne met die kleurwoorde (of selfs hoeveelhede en dae) in die spesifieke kleure. Speel "snap" of 'n geheuespel indien jy twee stelle van die woorde (flitskaarte) gedruk het. Indien jy die stippelsigwoorde gebruik, kan jy die woorde natrek wat jy reeds gebruik het om sodoende rekord te hou.
Hersien die klinker kombinasies (vowel blends/digraphs) en voltooi sinne met die onderskeie woorde. Bespreek die moontlike vangplekke. Kan die outjie 'n persoonlike inligtingsvorm in Engels voltooi? Hersien die skrif tesame met Engelse letterrympies.
Loer in die biblioteek na reekse soos Letterland – 'n goue oue wat stories en liedjies vir elke letter of klank het. Die storieboeke (ABC, Beyond ABC en Far Beyond ABC) sluit dikwels 'n liedjie CD in en is ook in skryfbehoefte winkels beskikbaar. Daar is heelwat gratis toeps (apps) vir selfone en tablette beskikbaar – wat aktiwiteite en luisterstories insluit. Indien jy hierdie aspekte wil ondersoek, tik gerus soekterme soos iPad, Android, Leesreeks, e-boek, Engels…Teacha…by die bruin soekblokkie regs bo-aan dié blad in of loer na die lysie skakels onder die "Geletterdheid"-hofie aan die regterkant.
Loer gerus hier na nog opsies.
Tiny Tap Toep/App
Juffer	afrikaans, Graad 1, Graad 2, Graad 3, huiswerk, vorms, wiskunde	breuke, deel, duisende, ene, getal, GPLMS, halveer, hersiening, honderde, huiswerk, intervensie, kombinasies, maal, minus, plus, syfer, tiene, vermenigvuldig, vorms, wiskunde, woordprobleme, woordsom	18 Kommentaar
Klik op die onderstreepte woorde of op die prente onderaan die skrywe.
Tel elke dag: As die outjie sukkel met telling – met begrip – tel eers net in ene. Gebruik tellers (soos knope of doppies) en skuif dit weg soos julle aftel. Later skuif 'n mens twee-twee as jy in tweë tel en drie-drie as jy in drieë tel. Skuif eers vir die kind en laat die outjie dan self skuif as hy/sy genoeg selfvertroue het. Dis belangrik dat julle nie te ver tel nie – eers net tot by tien, dan 20, dan 30. As julle genoeg in veelvoude en ene vorentoe getel het, kan julle ook terug tel (Kom ons tel terug vanaf 30. Mooi! Kan jy in tweë terug tel?) Prys elke poging en motiveer met 'n Steers-roomys aan die einde van die week.
Speel ook speletjies soos Slangetjies en Leertjies. Dit help die outjie om die volgorde (of posisie) van getalle spelenderwys aan te leer. Wanneer jy aan- of terugskuif, is dit in werklikheid aantel en terugtel.
Bespreek die getal: Gee 'n getal in jou kind se getalgebied (bv. 23). Vra nou vrae soos: Pak vir my 23 krale in die bakkie. Hoe sal jy dit groepeer? (bv. 10, 10 en 3 of 5 en 5 en 5 en 5 en 3…). Hoe skryf 'n mens die syfer / getal? Skryf vir my die getalnaam. Tussen watter getalle staan 23 as ek tel? (Tel hardop van 1 af as die outjie sukkel of sleep vlugtig die 100-blok nader.) Ontbind die getal – skryf die tiene en ene apart: 20 + 3 en dan 20 + 3 = 23! Praat en bespreek voortdurend. Dit help nogal as jy gemaak "onkundig" voorkom (Haai, kyk hoe slim dink jy. Jy het nou 'n slim manier gekry om die getal op te breek!) Ontbinding is maklik met flard-/spreikaarte (plaas die regtersye van die kaarte op mekaar om die syfer te vorm en skuif uit mekaar om die tiene en ene apart te sien). Hoe lyk die getal as ek die honderde, tiene, ene apart teken? Wat is * meer en * minder?
Flardkaarte 1, Flardkaarte 2
Kombinasies: Trek 'n "hoofletter T" en skryf 23 bo-op die boonste lyn. Skryf bv. 20 aan die linkerkant van die streep en vra vir die outjie wat hy/sy moet by tel om 23 te kry. Sy skryf dan die antwoord regs van die lyn. Skryf verskeie getalle (23 en kleiner) onder mekaar en vra dat die outjie die res van die getal aan die anderkant sal skryf. Hou na die tyd 'n liniaal onder elke lyn en skryf die somme op 'n bladsy neer: bv. 15 + 8 = 23, 16 + 7 = 23. Hierdie webtuiste laat jou toe om jou eie getalle te kies en gee dan verskeie kombinasiesomme om te oefen.
Woordprobleme: Nou kan julle die woordprobleem aanpak. Begin aanvanklik slegs met plussomme (antwoorde kan dan toevallig 23 wees).
Halveer: Neem 'n vel papier en vou dit in die helfte. Vou oop. Wys no u dat die een heel papier presies in die helfte gedeel is. Die twee dele is presies ewe groot. Dit beteken dat die kleiner blokkies die helfte van die grootte is. Deel ook "slab" sjokolade op. Tel dan die blokkies – bv. 12. Werk nou uit hoeveel elkeen sal kry as julle die sjokoladeblokkies tussen net julle twee gaan verdeel. (Een vir jou en een vir my…) Hoeveel kry jy? Hoeveel kry ek? Dis dieselfde hoeveelheid. Die groot sjokolade is presies in die helfte verdeel. Doen hierdie tipe aftellery gereeld.
Duisende, Honderde, Tiene, Ene: Dienesblokke
Getalblokke (1 – 1 000)
Graad 1 Afrikaans / Engels
Graad 2 Afrikaans / Engels
Graad 3 Afrikaans 1 en 2 / Engels 1 en 2
GPLMS Revision Programme:
Grade 1 GPLMS
GPLMS Grade 3 Term 1 2014
GPLMS Grade 3 Term 2 2014 GPLMS-Grade-3-Term-2
GPLMS Grade 3 Term 3 2014
GPLMS Grade 3 Term 4 2014
Tik gerus ook soekterme soos verdubbel, halveer, woordsom, deling, uitdeel, geld, hoe laat is dit, breuke, vorms, syfer, maaltafels en bewerking by die "soekblokkie" aan die regterkant in of loer na die lysie skakels onder die hofie "wiskunde" én die drukbare bladsye. Klik op die prente in hierdie skrywe vir meer beskrywende inligting.
Apies wiskunde storieLaai Af
Sambreel wiskunde storieLaai Af
Magnetiese Dienseblokke vir die skryfbord
Juffer	afrikaans, huiswerk, inkleur + aktiwiteite, kinders, klaskamer, ouers, skool	bespaar, bewaar, water, water week	Lewer kommentaar
Wêrelddag vir water is 22 Maart en volgende week is Waterweek (begin die 15de). Hier is 'n paar aktiwiteite en mense met blink idees se gedagtes.
1. 'n Lêertjie oor Engels klanksamevloeiings – met oulike druppels en sambrele. Jy kan dit selfs aanpas vir die Afrikaanse outjies of die leë raampies vir iets anders gebruik.
2. Die waterkringloop.
3. So kan ek help om water suiwer te hou.
4. Die VSA het 'n paar oulike idees om kinders bewus te maak van waterskaarstes, suiwering en -besparing.
5. Water verbruike tuis.
6. Water webwerf vir kinders
7. Water Wise
8. Besparing by die skool. (Video)
9. Bewarings aksies by die skool.
10. Aanlyn water speletjie.
11. Driesie Druppel gaan op reis
12. Dienie en Dimpie Druppel
Tik gerus soekterme soos "water, waterspel, grond, groen, bewaar" by die bruin soekblokkie aan die regterkant in vir meer idees.
Juffer	afrikaans, huiswerk, inkleur + aktiwiteite, kinders, klaskamer	drukskrif, kursief, letter, lopende skrif, patrone, skrif oefeninge, skrifles, skryf	8 Kommentaar
Hier is 'n paar idees vir tuis-oefeninge. Druk die voorbeeld uit en sit dit langs die kleinding neer of plak dit teen die muur vas. Gebruik 'n "lyntjieboek" om in te oefen. Ek is nie seker of die prente se skaal korrek sal wees indien jy dit direk druk nie. Indien dit wel werk – kan jy die bladsy in 'n lêersakkie bêre en 'n dun koki (witbord veselpen) gebruik om dan daarop te skryf. 'n Mens kan die sakkie vinnig skoon vee en môre weer oefen.
Juffer	afrikaans, flitskaarte, huiswerk, inkleur + aktiwiteite, kind, kinders, lees, leesvlotheid	flitskaart, fonemiese bewustheid, hoë frekwensie woorde, klanke, komponente van lees, lees, leesbegrip, sigwoorde, vlotheid	1 Kommentaar
Soos wiskunde, het lees ook verskeie aspekte of boublokke om die leser se vaardighede te versterk. Dit sluit fonemiese bewustheid, leesbegrip, klanke, vlotheid en woordeskat ontwikkeling in.
Gebruik die vakansie om spelenderwys en op 'n ontspanne manier aandag aan die konsepte van lees te skenk en lees, lees, lees 😆 Koop 'n boek of ruil uit met 'n vriendin.
die rapport en rapportkommentaar
Juffer	afrikaans, huiswerk, inkleur + aktiwiteite, klaskamer, school, skool	einde, graduation, koevert, rapport, rapportkommentaar, skool, slaag	9 Kommentaar
Dis die einde van die jaar en 'n mens wil die laaste rapport ekstra spesiaal maak. Indien jy baie tyd op hande het, kan jy self 'n oulike koevert vir elke kind maak…indien jy 'n onderwyseres is…kan die kinders dit maak 🙂
'n Kommentaarskepper (om te help met Engelse voorbeelde)
Kersfees as tema
Juffer	afrikaans, huiswerk, inkleur + aktiwiteite, kind, kinders, klaskamer	christmas, elf, geskenk, geskenksakkie, idees, inkleur, inkleurprente, kaartjie, kabouter, kersboomversiering, kersfees, kinders, koevert, kunsvlyt, maak, skool, sneeuvlokkies, take, vakansie, versiering, werkvelle, xmas	Lewer kommentaar
Iemand (dankie T!) het vandag vir my gevra oor idees vir 'n Kersfees-tema. Ek plaas solank 'n paar idees hier en sal uitbrei so tussen die punte en rapporte deur 😉
Kinderhelper – verskeie temas
DLTK verskeie werkvelle en aktiwiteite
abcteach verskeie aktiwiteite
Oulike idees vir geskenksakkies en kaartjies
Skryf vir Kersvader…en ander
naamkaartjies vir geskenke
kersboomversierings uit herwinde kaartjies
Kwaaitjie Kabouter (ou omie)
Dawie die Kabouter en nog Dawie prente
GROOT verskeidenheid prente
Loer ook hier vir skakels na Bybelverhale.
Tik soekterme soos "Kersfees" en "soutklei" by die bruin soekblokkie aan die regterkant in vir soortgelyke skrywes.
Juffer	afrikaans, education, huiswerk, kind, kinders, onderwys	bederf, onderwyser, opvoeder	1 Kommentaar
Maandag, 5 Oktober, is Onderwysersdag. Bederf so 'n bietjie 😉
Juffer	afrikaans, Graad 1, Graad 2, Graad 3, huiswerk, lees, ouers	ei, eu, klanke, lees, oë, ou, spel, sukkel, tweeklanke, ui	4 Kommentaar
'n Mamma het onlangs 'n navraag gerig oor die verwarring van tweeklanke. Hiermee dan so 'n paar gedagtes vir die Graad 2- en 3-outjies wat sukkel met klanke soos oe, ou, eu…
Knip 'n kolom uit 'n tydskrif of koerant (in plaas van die hele artikel – wat oorweldigend kan wees) en skryf 'n spesifieke klank bo-aan. Vra jou kleinding om dan byvoorbeeld net die oe-klank te omkring en om te sê hoeveel hy gekry het. Hy moet die woorde dan netjies oorskryf op 'n oe-bladsy. Kyk of hy dalk 'n woord gemis het. As hy almal gekry het en reg geskryf het, kan hy 'n belonging of klein bederfie kry. ('n DVD vir die naweek of iets…niks duurs of spandabelrigs nie.) Plak die papier teen 'n deur vas of iewers waar hy gereeld verby sal stap. Toevallige lees verrig wondere. Skryf vir hom sinne met die woorde (bv. Ek moet die groen boek soek. Die koek lê op die handdoek.) en plak dit by die woorde op. Vra jou kleinding om dit neer te skryf. Julle kan dit sommer in 'n werkboek doen en dan kan hy iets daarby teken. Boeta kan ook deur ou tydskrifte blaai, oe-woorde uitknip (gebruik opskrifte) en in die boek plak. Maak julle eie flitskaarte – sommer twee stelle. Flits net eers die woorde en speel dan "snap" of 'n "memory game" (waar die karate onderste bo lê en jy die pare moet omdraai en pas).
Doen eers julle oe-ontwikkeling klaar (vir 'n dag of drie) en pak dan 'n heeltemal ander klank aan voordat julle die ou aandurf. Dit keer net dat 'n mens deurmekaar raak.
'n Seun wat ek help het sy eie assosiasies gemaak. Hy ken die oe-klank as die oe vir koek. Nou sê hy telkens "oe…koek" (soos een wie se mond water vir 'n lekker stukkie koek) en ou-nou ("oh no" met 'n sug) as hy die ou sien. Dit werk om die een of ander vreemde rede vir hom.
Baie kinders verwar die ee– en eu-klanke. Behandel die ee-klanke eers en dan op 'n volgende keer die eu. ee is 'n jong outjie en eu is sy ouboet met die diep stem. Ons spreek dit ook onderskeidelik met 'n normale en 'n diep stem uit. Die u in eu laat 'n mens ook dink aan 'n diep bakkie, daarom spreek ons dit dieper uit. Weereens werk dit nie vir almal nie. Toets dit gerus en probeer alternatiewe metodes. Laat weet ons asseblief as dit werk.
ui en ei…Ek teken prentjies of gebruik clip art. Weereens word die ui dieper uitgespreek as die ei. Behandel elkeen apart (en volg dit op met die y). Dit help om die woorde visueel voor te stel. Ek teken byvoorbeeld 'n "bakkie" soos die u in ui vir woorde soos tuin en kruiwa. Ek kan suiker in 'n bakkievormige koppie gooi. 'n Kruiwa het 'n bakkie-vorm en as ek 'n boom wil plant, grawe ek 'n bakkie-vorm in die tuin. Ek slaan 'n duik in die deur met my vuis en druk 'n bakkie-vorm in die modder met my duim. ei staan bekend as die "plat" ei, omdat dit 'n plat strepie in het. Die trein moet op 'n gelyke, plat spoor ry en lyk self ook 'n bietjie plat. 'n Eiland se waterlyn lyk soos die plat strepie in die e…en so gaan 'n mens maar voort met jou eie idees.
As ons ei sê trek jou lippe styf of reguit soos die lyntjie in die "e". As ons ui sê, gebruik ons 'n dieper stem – wat so diep sak soos die "u" 🙂
'n Paar lees-lusmakers vir lui lesers: Los gereeld notas op baie sigbare plekke. Bv. teen die kamerdeur: Ek wonder of Jannie sy kosblik in die wasbak gesit het…Ek is trots op jou netjiese kamer…in die kosblik: Ek hoop jy het 'n lekker dag…Allerhande skriftelike dinge op snaakse plekke gee hom die geleentheid om alleen te lees – sonder die frustrasie van sukkel voor ander. As hy sukkel met sekere aspekte soos die oe-klank, kan jy 'n koek liggies bokant die woord teken. As hy sukkel om bv. uu en ee as 'n geheel te lees, kan jy dit onderstreep om die "eenheid" aan te dui. …en natuurlik is lees en leesstof 'n vereiste, want Juffer sê so 😆 Koekeloer en soek vir ou Storieman-reekse, sodat die lui lesertjie kan luister en volg. Neem stories op – as daar reekse op die radio speel of sommer tuisgemaakte / eie stem opnames. 'n Mens hoef nie vreeslik uitgawes aan te gaan nie… Laat weet gerus as hierdie idees kon help 😉
tweeklanke (Omkring die klanke, trek na en gebruik in oulike sinne.)
Hersiening van ie en ei
Hersieningsvelle, muurkaarte, rymwoorde/woordfamilies…
Tik gerus soekterme soos "hersien, klanke, dubbelklank, tweeklank, drieklank, flits" by die soekblokkie aan die regterkant in vir nog idees.
Juffer	afrikaans, huiswerk, kind	9 Kommentaar
Dit is vandag Taaldag…
Studentejuffrou het my laat wonder oor watter organisasies vir ons kan help om oulike boeke te kies en te koop. IBBY SA is een van hulle. Hierdie groep skryf kort resensies van kinderboeke en kan dalk waardevol wees vir ouers én opvoeders.
Vir die outjies wat met Engels sukkel, is daar oulike blogs soos HLTA STAFFROOM. Dit is regtig oulik en propvol interessante idees. Het jy dalk 'n oulike webwerf teë gekom? Laat weet my gerus.
Junie 8, 2009
Juffer	afrikaans, huiswerk, kind, klaskamer, lees, mamma, ouers, pappa, skool, wiskunde	bewerking, minus, plus, probleemoplossing, somme, wiskunde werkvelle, woordsom	10 Kommentaar
Begin deur die probleem te lees.
Watter getalle / hoeveelhede kry ons in die som? Bv. 'n drie, 'n tien, ens.
Wat dink jy moet ons doen?
Bymekaar tel / plus / optel…wegneem / aftrek / minus…meer maak…minder maak?
Bespreek die woordeskat in die probleem.
Bv. Jan spaar R2 elke dag. Hoeveel geld spaar hy in 5 dae? Wat beteken spaar?
"Teken" die som:
sien prent 1
Pak dan boontjies, knope of ander tellers bo-op elke blokkie:
sien prent 2
Tel die tellers een vir een, m.a.w. 1, 2, 3, 4…9, 10! Hoeveel rand het Jan gespaar? R10!
Is daar nie 'n makliker manier om die geld te tel nie? Kom ons tel weer (sê nou die ewe getalle harder as die onewe getalle): 1, 2, 3, 4, 5, 6, 7, 8, 9, 10 en 'n laaste keer: 2, 4, 6, 8, 10!
Aanvanklik moet 'n mens maar oor en oor werk en stelselmatig vir die outjies wys hoe om dinge makliker te maak.
Gebruik dan ook 'n volgende / verdere voorbeeld soos hierdie:
Mia bêre elke dag twee lekkers vir die naweek. Hoeveel lekkers sal sy na vyf dae oorhê?
sien prent 3
Twee en twee en twee en twee en twee. Daar is vyf dae – dus het Mia vyf twee's bymekaar gemaak. As ons in tweë tel (druk op elke prentjie of blokkie soos jy tel) kry ons twee, vier, ses, ag, tien! Tien lekkers!
Hou die getalgebied klein. Graad 1's werk meestal in die gebied van 1 tot 10 en later tot by 20. Graad 2's werk aanvanklik in die gebied van 1 tot 20 en later tot by 34. Die Graad 3's werk dan verder – in dekades (tiene) en honderde (tot by 1004). Maak by die juffrou seker in watter getalgebied jou kleinding moet werk en moet nooit vooruit hardloop nie. 'n Motor sukkel as jy van eerste na vyfde rat spring – so sal die kinders ook vas val as die ratte nie deur die regte prosesse gaan nie.
Werk met tellers as wiskunde en woordprobleme 'n groot probleem is en hou dit altyd byderhand. Daar moet ook altyd rofwerkpapier wees om prentjies te teken en om rofwerk op te doen.
Hierdie is voorbeelde van woordsomtipes. Gebruik die basiese strukture om jou eie probleme te skep.
Tom verkoop balle in sakkies van 2 elk. Hy het 7 balle. Hoeveel sakkies met 2 balle elk kan hy verpak?
Bly daar balle oor? Hoeveel balle bly oor?
Jana se ma koop 'n pakkie lekkers. Daar is 18 lekkers in die pakkie. Jana kry elke dag 3 lekkers. Hoeveel dae sal die pakkie lekkers hou?
2. Verdeel / Uitdeel:
Verdeel 15 lekkers tussen 5 maats sodat al die maats ewe veel lekkers kry.
3. Deling wat tot 'n breuk lei:
Verdeel 12 worsies tussen vier honde sodat elkeen ewe veel kry en sodat daar niks oorbly nie.
4. Nog deling (proporsioneel):
Tim en Jan werk saam. Tim werk drie ure lank en Jan werk slegs vir 'n uur. Hulle kry saam R90. Hoe gaan hulle nou die geld verdeel?
5. Herhaalde optelling:
Hoeveel wiele het 3 motors?
Hoeveel pote het 5 honde?
Hoeveel wiele het 2 driewiele?
Mila eet elke dag twee koekies. Hoeveel koekies eet sy in 'n week?
Hoeveel dae is daar in 'n week?
Dink hier aan 'n "grid" of rooster.
Oom Daan plant beet. Daar is drie rye beet en ses plante in elke ry. Hoeveel beetplantjies is daar altesaam?
Ousus pak 'n tas vir die naweek. Sy het 4 verskillende toppies en 3 broeke. Hoeveel verskillende uitrustings kan sy aantrek?
9. Optelling en Aftrekking:
Tim het 3 penne. Tom gee vir hom nog 4 penne. Hoeveel penne het Tim altesaam?
Tim het 3 penne. Hoeveel meer penne het hy nodig om altesaam 7 penne te hê?
Tim het 7 penne. Hy gee 4 penne vir Tom. Hoeveel penne het Tim oor?
Tim het 7 penne gehad. Hy gee van die penne vir Tom. Nou het hy 3 oor. Hoeveel penne het Tim vir Tom gegee?
Voorbeelde en werksvelle:
Klik op die skakel – ook in die aparte venster.
Woordsom 1 – 10 optel
Woordsom 1 – 10 optelling
Woordsom 1 – 10 aftrek
Woordsom 1 – 10 aftrekking
Woordsom optelling 1 -20
Woordsom 1 – 20 aftreksom
Woordsom 1 – 20 aftrekking
Woordsom 10 – 20 optel
Woordsom 10 – 20 aftrek
Verskeie woordsomme pakket
Verskeie somme in groter getalgebiede
Aflaaibare werkkaarte is in die departementele werkboeke beskikbaar. Kyk gerus ook na die volgende skakels: